O tomto zámere sa v meste hovorí už viac ako rok, ku konkrétnym krokom však magistrát zatiaľ nepristúpil.
NITRA. Mesto v súčasnosti zvažuje viaceré možnosti. "Pre mňa by bola veľmi podstatná záležitosť a to doprivatizovanie SAD-iek tak, ako je to proklamované v programovom vyhlásení vlády. Bolo by dobré, keby sa tých 40 percent, ktoré ešte má Fond národného majetku, dostalo na samosprávy vyšších územných celkov a miest. Toto je pre mňa dosť podstatná vec, pretože tým pádom by sme boli partner pre nášho súčasného prevádzkovateľa dopravy, ktorým je Veolia Transport," uviedol primátor Jozef Dvonč.
Druhým variantom je založenie spoločného dopravného podniku s Nitrianskym samosprávnym krajom, čo by podľa primátora umožnilo vytvorenie integrovanej dopravy. Tu potom treba vyriešiť otázku určenia integrátora. "Či ním bude krajské mesto ako spádové územie, alebo integrátorom bude vyšší územný celok, ktorý zabezpečuje prímestskú dopravu," vysvetlil Dvonč. Ako ďalej dodal, všetky možnosti sú v súčasnosti otvorené a vytvorenie mestského dopravného podniku bude závisieť od viacerých okolností. "Pokiaľ by sme my vstupovali s akciami do Veolie Transport, alebo do spoločnosti iného dopravcu a vytvorili by sme spoločný podnik, v ktorom by sme mali svojich ľudí, tak by sme už nemuseli vytvárať vlastný dopravný podnik. Pokiaľ k tomu nedôjde, poslanci budú musieť rozhodnúť o tom, či ísť vlastným dopravným podnikom a objednávať si služby od dopravcov, alebo potom ísť integrovanou dopravou v zhode s vyšším územným celkom," informoval Dvonč.
Magistrát uvažuje o zriadení vlastného dopravného podniku v snahe zefektívniť a zlacniť prevádzku mestskej autobusovej dopravy. Podľa poslancov je dnes pre mesto drahá. Príliš vysoká bola podľa nich aj tohtoročná suma, ktorú si dopravca Veolia Transport vyúčtoval ako doplatok za výkony vo verejnom záujme. "Mnohí poslanci namietali, že tá suma je vysoká a je neúmerná počtu prepravených kilometrov, respektíve osôb. Po zisteniach počas dvojtýždňovej kontroly v samotnej Veolii však komisia vymenovaná primátorom zistila, že vyúčtovaná suma je v poriadku," skonštatoval viceprimátor Štefan Štefek. Zároveň priznal, že mesto na preplatenie strát, ktoré má dopravca pri výkonoch vo verejnom záujme, nemá peniaze. "Nám momentálne chýbajú prostriedky na dofinancovanie týchto výkonov. Uvoľnili sme zatiaľ prvých 100.000 eur a do konca roka by sme radi vyplatili celú čiastku, ktorá je vo výške 1,4 milióna eur," dodal Štefek.